**סיפורו של עמנואל חנוכה ז"ל – יליד סלוניקי**

**1915-1995**

ספורו של אבי עמנואל חנוכה מופיע בספרו של שמואל רפאל "בנתיבי השאול" שהינו אוסף של ספורים של ניצולי שואה מיוון.

אבי נולד בדצמבר שנת 1915 בסלוניקי בן שישי למשפחה. כינויו היה ביוון מניקוס. שם אביו: שבתאי, שם אמו: ריקולה (רבקה). היו לו עוד 4 אחים ו 2 אחיות.

היה יתום מאב. את אמו זוכר כאישה חסודה לא דתיה אך שומרת מסורת, חינכה אותו למצוות ומעשים טובים. אבי גדל במשפחה עניה וללא אמצעים, כבר בגיל צעיר מאד יצא לחפש עבודה, המצב הכלכלי בבית לא איפשר לימודים והשכלה. חיפושיו אחר עבודה הם גם כן סיפור מעניין והדבר היה כך: באחד הימים בהיותו כבן 10 יצא מביתו ופנה לרח' מונסטיריו שבשכ' ורדר, תוך כדי הליכה הפיל אופניים שלא במתכוון שנשענו על קיר. ארגז האופניים היו מלא בבקבוקים ותרופות והכל נפל ונשבר מרוב בהלה החל לברוח, אבל בעל האופניים במקום לכעוס עליו קרא לו הוא ניגש כולו רועד והאיש מרגיע אותו, שמו היה יוסף העליון, הוא עבד בבית מרקחת שבסביבה, האיש הזמין את אבי לביתו ואבי הלך עמו כדי לדעת כיצד יוכל לפצותו על הנזק שנגרם, האיש הטוב הזה לקח את אבי תחת חסותו והחל לדאוג לו לחינוך ולמקצוע. אט, אט למד את מקצוע הרוקחות, תפקידו העיקרי, היה בשלב זה, להעביר תרופות ללקוחות הקבועים. עם הזמן למד אבי להכיר את התרופות ושמותיהם ולמה משמשת כל תרופה, אך מעולם לא חשב על לימודים מסודרים במקצוע זה.

בבית המרקחת של העליון עבד כ-5 שנים עד שמלאו לו 15 ואחר כך סחר בתרופות באופן עצמאי. באותם ימים פתח משרד ברח' פיטינוס ושם אחסן את התרופות שסיפק לבתי המרקחת שבסביבה. בבית התייחסו לעצמאותו בכבוד רב. הוא גם מצא פנאי לעיסוק בתחביבים, תקופה ארוכה שיחק כדורגל בקבוצת "הכוח" בסלוניקי קבוצת כדורגל יהודית שהגיע להישגים של ממש בליגה הלאומית ש ל יוון, הרבה פעמים התמודדו נגד קבוצות יווניות וניצחו וכך רכשו הם שם.

החיים היו שקטים ועל מי מנוחות. בגיל 27 או 28 היה נשוי טרי, בתחילת 1943. הגרמנים כבר נכנסו לסלוניקי, חנויות היהודים נסגרו והוחרמו והמצב הכלכלי היה רע. באחד הימים הקשים הללו היה לא רחוק מביתו ונתפסי ע"י הגרמנים במבצע חיפוש שבצעו ונשלח לבית הסוהר "אדיקולה" שבעיר. לא הבין על מה נזרק לכלא, ישב שם למעלה מתשעה חודשים, במהלך זמן זה ניסה גיסו להפעיל קשרים עם קצינים במשטרה היוונית על מנת לשחרר אותו אך הדבר לא היה אפשרי. רק לאחר שהועבר לבית הסוהר "פאבלו מלה" שנחשב לפחות נוקשה, הצליח להשתחרר.

בבוקר השחרור חזר לעיר והמצב היה מוזר,סלוניקי היתה כולה חורבן והרס, בית הכנסת "הברון הירש" היה הרוס, בתי מגורים נשדדו הכבישים היו משובשים בקיצור היה בהלם , מצא את הבית שגדל בו אבל הוא היה הרוס..

אחד השכנים סיפר לו כי אחיו מועמד להוצאה להורג בעוון יציאה מן העיר ללא רשות. יצר קשר עם קצין יווני אחד וביקש ממנו לטפל בעניין, למרבה המזל הסכים לעשות זאת תמורת שוחד ונתן לו אישור להכנס לבית הסוהר "אדיקולה", שם הצליח להשיג אישור מזויף באמצעות קצין גרמני ובו הוראה לשחרר את אחיו, התנאי היה שאחיו ינוס להרים ויתחבא שם, אחיו נמלט להרים והצטרף לשורות הפרטיזנים.

בינתיים, היה בדרך לרכבת הגירוש, וכל אותה עת נתונה היתה דאגתו לאשתו ולאמו ועל המסע אל הבלתי ידוע. היה בטוח שאחיו ינצל בזכות הצטרפותו לפרטיזנים, אך הוא הופיע פתאום והודיע כי לא יוכל להיות לבדו בלא המשפחה. הוא הצטרף אליהם אל רכבות המוות. ב**אושוויץ** ניספה כבר בימים הראשונים.

לאחר נסיעת זוועה הגיעו לאושוויץ מסלוניקי היו רצוצים ועייפים, ההלם היה גדול. לאחר שירדו מקרונות הבקר שעליהם נסעו הורדו בצרחות "שנל", "שנל" (מהר, מהר בגרמנית) וסומנו לאבי קועקע על הזרוע המספר 116391.

שם פגש את מואיס אחד מאחיו אשר הגיע ל**אושוויץ** שני טרנספורטים לפני. הוא אמר לו לסלק כל דבר ערך מגופו כי ממילא יוחרם, היו לו מגפיים טובים ונאלץ לותר עליהם ולהלך יחף בשלג המקפיא של פולין.

הימים הראשונים ב**אושוויץ** עברו עליו בבכי, חשב בעיקר על המוות. למזלו עודדו אותו חברים סלוניקאים ותיקים שהגיעו לפני למחנה. הם המליצו לשכוח את העבר, כדי לזכות בעתיד. באושוויץ עבד בכל מיני קבוצות קומנדו, בעיקר בכריתת עצים ששימשו לבנייה, זו היתה עבודה קשה, והוא לא היה בנוי לכך. למעלה מ-8 חודשים עבד בקומנדו הזה, כל הזמן ריחף מעליו המוות. דבר אחד הרתיע אותו -מעשה התאבדות- בתוך זמן קצר כבר הפך להיות מוזלמאן ועמד בתור לתאי הגזים. הוא ממשיך ומספר: "הגעתי אל התאים הם נראו כמו מחסן ענקי עם רצפת בטון בלא חלונות, התקרה מלאה בברזים. חשתי שאני במקלחת. היינו שם יותר מ 300 נשים וגברים היינו טפשים ממש. למזלי, פגשתי שם את ג'קו מאסטרו, שהציל את חיי, הוא עבד שם כמתורגמן והצליח לסדר לי חיים חדשים. הוא פשוט הוציא אותי מהתאים ולמחרת לקח אותי אל מחנה **בונה**. **בונה** היה מחנה עבודה. עבדתי שם בסחיבת כבלים כבדים. שם איבדתי אצבע בעבודה, התנאים לא איפשרו טיפול רפואי ולמזלי הצליח לטפל בי דר' קואנקה רופא יווני, אף על פי שלא היה לו מכשור ותרופות.

אחרי מחנה **בונה** נשלחתי ל**גלייביץ** שם לא עבדתי, ולא ברור לי מדוע הועברתי לשם. הדבר היחיד שעשו לנו היה עינויים. היינו רצים במעגלים, והגרמנים היו מצליפים בנו בשוט וברצועות ובתוך כך צועקים, מקללים ומגדפים. בתוך זמן לא רב הצליחו הגרמנים לחסל את מרבית היהודים שהובאו למחנה. הם פשוט עינו אותנו למוות. התקופה היתה תקופת הפינוי של הגרמנים מאושוויץ, הם היו אחוזי בהלה ולא ידעו מה לעשות ביהודים. המוני אסירים הציפו את המחנות הקטנים שבסביבת אושוויץ, ורבים מהם מתו ב"צעדות המוות". אני הגעתי במסע שכזה גם למחנה **דורה** ועד הדנובה אפילו, שבה תכננו הגרמנים להטביע אותנו באניות. אני זוכר שהעלו אותנו על האנייה "קלפיקונה" היתה שם עוד אוניה שנקראה "אתונה", המטרה היתה להטביע אותנו. ברגע האחרון החלטתי לקפוץ מן האנייה ולשחות כדי להציל את חיי. הגרמנים התחילו לירות עלינו אבל ניצלנו. היו איתי ג'קו סזאן ועוד חבר – שלושתנו ניצלנו. כשהגענו אל החוף נפלנו לידי האנגלים, והם דאגו לנו לאוכל ולשמיכות. בתוך כמה שעות חליתי, סבלתי משלשולים כבדים. האנגלים שלחו אותי לנוישטאדט-לאגר, ושם קיבלתי טיפול רפואי. חודשים עברו עד שהתאוששתי, הייתי רזה מאוד שקלתי כ 45 ק"ג והייתי עייף, שבור ומושפל.

כל הזמן חשבתי על כל מה שהפסדתי בחיי. רצית לחיות חיי הוללות. לא דאגתי לשום דבר. לא התעניינתי בכלום. אחרי שהתאוששתי הורשיתי להסתובב לבדי בלא פיקוח בנוישטאדט-לאגר. פרצתי לחנויות זהב של גרמנים והחזקתי ביד מאות טבעות זהב וכמה עשרות שעונים, עשיתי מה שעשיתי מתוך נקמה ומתוך צורך בכסף. הרכוש הזה הגיע איתי עד ליוון, שם מכרתי אותו בעבור כסף טוב, שנעלם כמו שבא.

האנגלים העבירו אותנו לבריסל, ומשם הוטסנו לסוניו שליד אתונה. אני העדפתי לנסוע לסלוניקי, כדי לחפש קרובים. כשהייתי בבריסל הגיע אלי מברק שנאמר בו שאחי חי המברק הזה המריץ אותי לחפש אחריו, לא ידוע מי שלח את המברק

ואיני יודע כיצד הגיע אלי. סוף הסיפור הוא שלא מצאתי זכר למשפחה וחזרתי לאתונה, שם עברתי הכשרה ועליתי על ספינת המעפילים "חביבה רייך" עם עוד כ600 ניצולים. האחראי עליהם היה חבר מבית השיטה בכינוי "שרי" כמדומני".

קרוב לחופי הארץ נתפסו ע"י הבריטים ונעצרו במחנה עתלית בחיפה.

מאחר ואבי היו רווק (אלמן בעצם) הוא נעצר לכמה חודשים בעתלית, זוגות נשואים ונשים בלבד שוחררו כמעט מיד.

לאחר השחרור מצא קרובי משפחה רחוקים בדרום ת"א בשכ' פלורנטין והוא התגורר במחנה האוהלים בשכ' שפירא.

הוא קיווה מאד לעסוק בתחום הרוקחות, אך מאחר ולא היתה לו השכלה רשמית לא יכל היה לעסוק בזה והחל לעבוד כסוואר בנמל ת"א עם עוד הרבה סלוניקאים שנכנסו לתחום הזה.

היה ידוע שהסלוניקאים הם שהחזיקו את נמל ת"א. עבד שם עד אשר נמל אשדוד החל להיות פעיל ונמל ת"א נסגר.

לאחר סגירת הנמל לא עבר לאשדוד כשאר חבריו לעבודה אלא מצא מקומות תעסוקה אחרים בת"א, לפרנסת משפחתו.

אבי ואמי עלו באותה ספינת מעפילים "חביבה רייך" הם נישאו בארץ ב18/12/46.